Predkladacia správa

Vláda Slovenskej republiky svojím uznesením č. 808 z 18. augusta 2004 k návrhu na doplnenie zoznamu príspevkových organizácií navrhnutých na premenu na neziskové organizácie poskytujúce všeobecne prospešné služby schválila zaradenie príspevkovej organizácie Ministerstva zdravotníctva SR Dom zdravotníkov Bratislava do transformačného procesu podľa zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (tzv. transformačný zákon) v znení neskorších predpisov (ďalej len „zákon“).

Ministerstvo hospodárstva Slovenskej republiky predkladá v zmysle § 5 ods. 1 zákona na rokovanie vlády SR návrh na vydanie rozhodnutia o transformácii štátnej príspevkovej organizácie Dom zdravotníkov Bratislava na neziskovú organizáciu poskytujúcu všeobecne prospešné služby.

I.	Základné údaje o štátnej príspevkovej organizácií

Dom zdravotníkov Bratislava bol zriadený Zriaďovacou listinou Ministerstva zdravotníctva Slovenskej republiky č. 19636 - 2/2004 – Sp zo dňa 24. 9. 2004 s účinnosťou od 1. októbra 2004 ako štátna príspevková organizácia s právnou subjektivitou.
Základným účelom zriadenia Domu zdravotníkov Bratislava je plnenie úloh súvisiacich s celoživotným medicínskym vzdelávaním zdravotníckych pracovníkov, odbornou konzultačnou, poradenskou, kultúrno-osvetovou a záujmovou činnosťou zdravotníckych pracovníkov.

Do transformačného procesu podľa predloženého transformačného projektu vstupuje celý nehnuteľný a hnuteľný majetok príspevkovej organizácie uvedený v transformačnom projekte v súpise majetku určeného na transformáciu v bilančnej hodnote k 31. 12. 2004. 

Bilančná hodnota majetku štátu vychádzajúca zo súvahy je 25 813 tis. Sk.

Všeobecná hodnota majetku štátu, ktorý vstupuje do transformačného procesu stanovená Znaleckým posudkom č. 13/2005 zo dňa 22. 04. 2005, vypracovaným znaleckou organizáciou CORPORA, a. s. je vo výške  25 967 tis. Sk.

Prioritným majetkom, ktorý je uvedený v prílohe tohto materiálu, sú nehnuteľnosti - pozemky vo všeobecnej hodnote 14 033 tis. Sk.

Výška záväzkov k 31. 12. 2004 predstavovala sumu 413 tis. Sk, pohľadávky k 31. 12. 2004 štátna príspevková organizácia nemala. 

K 31. 12. 2004 Dom zdravotníkov Bratislava zamestnával 1 zamestnanca a 4 externých pracovníkov (technicko-prevádzkových). 

Vybrané údaje zo súvahy k 31. 12. 2004 (v tis. Sk)

Neobežný majetok								  26 157
v tom: dlhodobý nehmotný majetok						           0
           dlhodobý hmotný majetok						  26 157
		z toho: pozemky						  14 033
stavby							  11 021
stroje, prístroje a zariadenia				           0
dopr. prostriedky					           0
obstaranie dlhodobého hmotného majetku		    1 103
umelecké diela a zbierky					0
Obežný majetok								         69
v tom: zásoby									           0
	pohľadávky								           0
finančný majetok							         69
Cudzie zdroje:									       413
Vlastné zdroje krytia:								  25 813

II.	Transformačné návrhy a postup výberu záujemcu

Záujem o vstup do transformácie príspevkovej organizácie prejavil jeden záujemca – Slovenská lekárska spoločnosť, Legionárska 4, Bratislava. 

Slovenská lekárska spoločnosť vznikla v roku 1969 odčlenením od Československej lekárskej spoločnosti J. E. Purkyňe. Združuje špičkových medicínskych odborníkov – pedagógov i vedeckých pracovníkov, praktických lekárov pôsobiacich v štátnej i neštátnej sfére na báze dobrovoľnosti a reprezentuje tak fórum, ktoré je kompetentné zaujímať stanoviská k odbornej a vedeckej úrovni medicínskych odborov, k otázkam etiky lekárov a zdravotníckych pracovníkov a je kompetentným garantom odbornosti v rôznych formách kontinuálneho medicínskeho vzdelávania, ktoré sama organizuje. SLS je v súlade s ustanovením § 19 zákona č. 83/1990 Zb. zaregistrovaná na Ministerstve vnútra SR ako občianske združenie. 
Majetok, ktorý  záujemca vkladá do neziskovej  organizácie, predstavuje peňažný vklad vo výške 1 000 000,-Sk.

Transformačný projekt štátnej príspevkovej organizácie Dom zdravotníkov Bratislava a vybraný transformačný návrh záujemcu Slovenská lekárska spoločnosť predložilo Ministerstvo zdravotníctva SR na Ministerstvo hospodárstva SR v súlade s § 4 ods. 4 zákona dňa 6. 5. 2005. Spolu s transformačným projektom a transformačným návrhom bolo predložené stanovisko Ministerstva zdravotníctva SR č. 12895-1/2005-SP zo dňa 25. 4. 2005, v ktorom MZ SR hodnotí transformačný návrh jediného záujemcu nasledovne: „Slovenská lekárska spoločnosť podľa svojho návrhu zabezpečí odbornú  konzultačnú a poradenskú činnosť ako aj kultúrnu a osvetovú činnosť na vysokej úrovni, čím prispeje k zvyšovaniu odbornosti zdravotných pracovníkov a k prevencii chorôb za podmienky vyrovnaného rozpočtu.“ MZ SR odporúča záujemcu Slovenskú lekársku spoločnosť ako druhého zakladateľa novovzniknutej neziskovej organizácie.

Transformačný projekt Domu zdravotníkov Bratislava bol posúdený odbornými útvarmi MH SR a skompletizovaný. Následne bola vypracovaná správa o transformácii zdravotníckeho zariadenia obsahujúca základné údaje o transformačnom projekte a transformačnom návrhu, ktorá bola predložená na rokovanie odbornej transformačnej komisie zriadenej podľa § 8 zákona ministrom hospodárstva. 

Transformačná komisia rokovala o transformácii Domu zdravotníkov Bratislava dňa 1. 7. 2005. Na základe posúdenia transformačného projektu a transformačného návrhu komisia dospela k záveru, že vyberá a odporúča na realizáciu transformačný návrh záujemcu Slovenská lekárska spoločnosť, ktorého tým odporúča ako spoluzakladateľa neziskovej organizácie Dom zdravotníkov Bratislava, n. o.. 

Odporúčaný záujemca je jediným záujemcom, ktorý podal transformačný návrh na vstup do transformačného procesu predmetného zdravotníckeho zariadenia. Jedná sa občianske združenie, ktoré na dobrovoľnej báze združuje viac ako 15 000 lekárov a iných vysokoškolsky erudovaných pracovníkov a približne 4 000 sestier, pôrodných asisteniek, laborantov a asistentov v zdravotníctve, reprezentuje tak fórum, ktoré je kompetentné zaujímať stanoviská k odbornej a vedeckej úrovni medicínskych odborov, k otázkam etiky lekárov a zdravotníckych pracovníkov a je kompetentným garantom odbornosti v rôznych formách kontinuálneho medicínskeho vzdelávania, ktoré sama organizuje. 

Nezisková organizácia, ktorá vznikne transformáciou štátnej príspevkovej organizácie Dom zdravotníkov bude poskytovať odborné celoživotné medicínske vzdelávanie zdravotníckym pracovníkom, poskytovať odbornú konzultačnú a poradenskú činnosť zameranú na odbornú a laickú verejnosť, bude vykonávať nakladateľskú a vydavateľskú činnosť, podporovať občianske aktivity zamerané na oblasť verejného zdravia, kultúrnu, osvetovú a záujmovú činnosť zdravotníckych pracovníkov a prevádzkovať múzeum TBC. 

	Návrh na vydanie rozhodnutia o transformácii štátnej príspevkovej organizácie Dom zdravotníkov Bratislava na neziskovú organizáciu poskytujúcu všeobecne prospešné služby bol predložený na rokovanie Porady ekonomických ministrov vlády SR dňa 22. 8. 2005, ktorá predložený návrh zobrala na vedomie a odporučila vláde SR návrh schváliť.

III.	Záver

Ministerstvo hospodárstva SR navrhuje vláde SR vydať v súlade s § 5 ods. 2 zákona č. 13/2002 Z.z. v znení neskorších predpisov rozhodnutie o transformácii štátnej príspevkovej organizácie Dom zdravotníkov Bratislava na neziskovú organizáciu poskytujúcu všeobecne prospešné služby s názvom  Dom zdravotníkov Bratislava, n. o. v zmysle predloženého návrhu.